Kriza ekonomike evropiane vazhdon, gjendja në Greqi ende e paqartë
Udhëheqësit evropianë kërkojnë garanci se planet greke për shkurtime buxhetore do të gjejnë zbatim.
Mijëra grekë, shumë prej të cilëve deri vonë i përkisnin klasës së mesme, tashmë mbushin rrugët dhe sheshet në protesta anti-qeveritare. Dje protestat ishin përqendruar para parlamentit, ku ligjvënësit miratuan një plan për shkurtime të reja buxhetore. Greqia ka hyrë në vitin e pestë të recesionit, por ende nuk ka shenja lehtësimi në horizont. Partnerët evropianë kërkojnë hollësi të tjera mbi planin e shkurtimeve dhe garanci se plani do të vihet në zbatim, para se të miratojnë një këst të ri krediti. Por pa marrë këto fonde, Greqia mund të mos arrijë të paguajë detyrimin për borxhin në mars. Në prill mbahen zgjedhjet parlamentare dhe disa politikanë grekë thonë se janë ngopur nga situata: Nga ana tjetër, vetë Evropa duket se e ka humbur durimin me Greqinë. Analisti financiar Vangelis Agapitos thotë se Greqia nuk ka përmbushur në kohë asnjë nga premtimet e saj dhe ky fakt është bërë burim irritimi për evropianët: Në Qendrën për Analiza Ekonomike në Londër, analisti Martin Koehring thotë se shkurtimet janë të domosdoshme në Greqi, por pohon se ato kanë një ndikim shumë të rëndë: Zoti Koehring dhe analistë të tjerë thonë se vendet më të pasura të Evropës nuk po e përfillin nevojën për rritje ekonomike në Greqi dhe në vende të tjera në vështirësi. Ata thonë se pa rritje ekonomike, vendet nuk do të jenë në gjendje të rimëkëmben në periudhën afat-gjatë dhe se popullata mund të mos i përqafojë planet që parashikojnë vite, apo dekada vuajtjesh. Eksperti i BE Thomas Fischer i Fondacionit Bertelsmann i bëri jehonë këtij mendimi në një konferencë në Bruksel: Tronditja nga kriza evropiane e borxheve është ndjerë edhe në ekonomi relativisht të shëndosha, si Britania. Të hënën, agjencia e vlerësimit të tregut financiar Moody’s paralajmëroi se po e ndjek me shqetësim gjendjen në Britani. Kjo agjenci ka ulur vlerësimin për mbarëvajtjen e një numër tregjesh evropiane. Ndërsa revoltimi dëgjohet qartë në rrugët e Athinës, udhëheqësit evropianë janë para një dileme – ata duhet të punojnë paralelisht si për ulje të borxheve ashtu edhe për rritje ekonomike dhe ekspertët paralajmërojnë se ky është një kombinim i vështirë për t’u realizuar.